**Vážené dámy, vážení páni ☺**

Začnem trošku netradične – otázkou :

**Viete hrať šach?**

Hm, vidím, že podľa výrazu tváre takmer všetci...aj mňa ho naučili, keď som bola ešte školáčka s vrkočmi...

No bola som ochotná hrať túto hru iba tak, že cieľom bolo čo najskôr povyhadzovať súperove figúrky.

Prznila som túto kráľovskú hru. Neskôr som samozrejme hrávala aj podľa normálnych pravidiel...

Ak by si niekto v súčasnosti chcel so mnou zahrať šach, urobím to, aj keď viem, že pravdepodobne prehrám....prehra v šachu mi je totiž úplne ukradnutá... A paradoxne aj výhra ☺

**Vyzvite ma radšej na partičku scrabble!**

Tak to je úplne iná situácia, ktorá vo mne prebudí ozajstného hráča !

Vítam vás všetkých – podobne prebudených/ alebo nabudených – už na 17. MS v  tejto krásnej hre  po tretí raz v Liptovskom Mikuláši. ( Mimochodom, viete, že práve z LM pochádzajú snahy o uzákonenie spisovnej slovenčiny?)

Je dobre, že každý z nás sa z výhry teší ako malé dieťa.

Je dobre , že nás prehra škrie – a to by som vedela použiť aj onakvejší výraz ☺

Keby to tak nebolo, aj občasné spory o platnosť slov, námietky či výklad pravidiel by stratili zmysel.

Je to vedľajší efekt hráčskej vášne.

Ja sa jej rozhodne nechcem vzdať, pretože iba vtedy bude vzduch nad stolmi nabitý energiou, všetko bude akési šťavnatejšie.

**Milí priatelia,**

Budem rada, ak naša vášnivá hra bude ozdobená aj puncom férovosti.

Hrať fér totiž znamená skrotiť vlastné ego srdcom. A hrať so srdcom nemôže byť nikdy na škodu.

**Vážení priatelia, teším sa , že nás je tu toľko.**

Teším sa, že sa nám aj počas roka chce terigať zo všetkých kútov Slovenska, z vyhriatych víkendových duchien vyskakovať na vyzváňanie budíka, dievčatá musia navyše riešiť večnú otázku – čo na seba? Chlapci to majú jednoduchšie, lebo oni sú krásni len tak, bez zásluh. Aby sme potom spoločne strávili niekoľko hodín s rukami v mieškoch vo výške očí, s hlavou , ktorá ide prasknúť od rozmýšľania.

Ak sa nedarí, zdôvodňujeme svoje neúspechy v sektore „vykecaj sa“, ak sa darí, veľmi opatrne, v sektore víťazov, opisujeme svoje predošlé konanie tak, aby sme si to nerozhádzali s pani Šťastenou, či nepodráždili pani Pokoru, lebo vieme, že sú to vrtošivé a rozmarné stvorenia☺

**Milí scrabblisti,**

Kedysi som si myslela, že scrabble sa stal súčasťou môjho života.

Dnes otvorene priznávam, že je to trošku inak.

Bolo mi dopriate stať sa súčasťou fenoménu scrabble a teším sa, že v tom nie som sama ☺

**Prajem nám všetkým úžasné dni.**